S-529/2007

Mál þetta, sem þingfest var þann 14. desember sl., var höfðað með ákæru lögreglustjórans á Selfossi, dagsettri 24. október 2007, á hendur K-kk-þgf Þ-kk-þgf Ó-kk-þgf, kt. 000000-0000, Flétturima 31, Reykjavík,

I.

„fyrir nytjastuld, til vara hylmingu

með því að hafa aðfaranótt miðvikudagsins 28. nóvember 2007 tekið bifreiðina TV-Z28 án heimildar eiganda hennar, frá Mjóddinni í Reykjavík og hagnýta sér bifreiðina til innbrota og þjófnaða í Árnes- og Rangárvallasýslum, allt þar til ákærði skildi við bifreiðina við Fossabrekkur á Landi, aðfaranótt fimmtudagsins 29. nóvember 2007.

Telst brot ákærða varða við 1. mgr. 259. gr. almennra hegningarlaga nr. 19, 1940, en til vara 254. gr. sömu laga.

II.

fyrir þjófnað

með því að hafa miðvikudaginn 28. nóvember 2007 brotist inní gróðurhús við Heiðmörk 52 í Hveragerði, með því að brjóta rúðu á suðurhlið hússins, og stolið þaðan 8 gróðurhúsalömpum, 6 gróðurhúsakössum, 15 bökkum, 20 blómapottum, úðakönnu, eiturefnum og kveikjuláslyklum af bifreiðinni OY-962.

Telst brot ákærða varða við 244. gr. almennra hegningarlaga nr. 19, 1940.

III.

fyrir þjófnað

með því að hafa miðvikudaginn 28. nóvember 2007 stolið rauðri sæþotu er stóð fyrir utan bifreiðaverkstæðið Bíl-X við Austurmörk í Hveragerði.

Telst brot ákærða varða við 244. gr. almennra hegningarlaga nr. 19, 1940

IV.

fyrir þjófnað

með því að hafa miðvikudaginn 28. nóvember 2007 farið inní bifreiðina BO-686 og stolið kveikjuláslyklum hennar þar sem bifreiðin stóð fyrir utan bifreiðaverkstæði IB á Selfossi.

Telst brot ákærða varða við 244. gr. almennra hegningarlaga nr. 19, 1940.

V.

fyrir þjófnað

með því að hafa miðvikudaginn 28. nóvember 2007 farið inní bifreiðarnar EI-827, KV-829, NY-420 og PO-274 er stóðu fyrir utan bifreiðaverkstæðið Klett á Selfossi og stolið kveikjuláslyklum þeirra og einnig fyrir að hafa umrætt sinn farið inná verkstæðið og stolið lyklum af verkstæðinu og húslykli starfsmanns á verkstæðinu.

Telst brot ákærða varða við 244. gr. almennra hegningarlaga nr. 19, 1940.

VI.

fyrir þjófnað

með því að hafa miðvikudaginn 28. nóvember 2007 farið inní bifreiðina SP-912 er stóð fyrir utan hús Vegagerðarinnar á Selfossi og stolið þaðan bláum poka með persónulegum munum auk endurskinsvestis frá Vegagerðinni.

Telst brot ákærða varða við 244. gr. almennra hegningarlaga nr. 19, 1940.

VII.

fyrir þjófnað

með því að hafa miðvikudaginn 28. nóvember 2007 brotist inní einbýlishús að Ártúni 13 á Selfossi, með því að brjóta upp opnanlegt gluggafag á austurhlið hússins og fara um húsið, róta í heimilismunum og stela þaðan Luxor útvarpstæki, Sony myndavél, Awia upptökuvél, 2 tölvusnúrum, mittispoka, peningapung með klinki, 100 evrum og 2900 norskum krónum.

Telst brot ákærða varða við 244. gr. almennra hegningarlaga nr. 19, 1940.

VIII.

fyrir þjófnað

með því að hafa miðvikudaginn 28. nóvember 2007 brotist inní íbúðarhúsið að Bitru í Flóahreppi með því að spenna upp millihurð í forstofu og stolið þaðan fartölvu, borðtölvu, tölvuskjá, lyklaborði, sjónvarpi, 5.000 kr., 300 dönskum krónum og 200 norskum krónum, straumbreyti og bláum kraftgalla.

Telst brot ákærða varða við 244. gr. almennra hegningarlaga nr. 19, 1940.

IX.

fyrir þjófnað

með því að hafa miðvikudaginn 28. nóvember 2007 farið inní bifreiðina JZ-088 þar sem hún stóð fyrir utan bifreiðaverkstæði við Rauðalæk, Rangárþingi Ytra og stolið kveikjuláslyklum bifreiðarinnar.

Telst brot ákærða varða við 231. gr. og 244. gr. almennra hegningarlaga nr. 19, 1940.

X.

fyrir húsbrot og þjófnað

með því að hafa aðfaranótt fimmtudagsins 29. nóvember 2007 í heimildarleysi brotist inní inntaksmannvirki Búrfellsvirkjunar við Ísakot í Árnessýslu, með því að brjóta upp hurð, hafast þar við næturlangt og notað síma Landsvirkjunar á staðnum í eigin þágu.

Telst brot ákærða varða við 231. gr. og 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar.

Í málinu gerir S-kk-nf R-kk-nf kröfu, f.h. Bifreiðaverkstæðisins Kletts, kt. 000000-0000 um að ákærði verði dæmdur til að greiða skaðabætur að fjárhæð kr. 41.399,- auk vaxta frá birtingu kröfunnar, vegna ákæruliðar V.

Í málinu gerir I-kk-nf H-kk-nf kröfu, f.h. Landsvirkjunar kt. 000000-0000, um að ákærði verði dæmdur til að greiða skaðabætur að fjárhæð kr. 129.107 vegna skemmda á hurð, sbr. ákæruliður X. og kr. 1.710 vegna símakostnaðar.“

Ákærði mætti við þingfestingu málsins og viðurkenndi sök greiðlega. Málið var því tekið til dóms samkvæmt 1. mgr. 125. gr. laga nr. 19/1991 um meðferð opinberra mála.

Um málavexti vísast til ákæruskjals. Sannað er að ákærði framdi brot þau sem greinir í ákæru og þau eru réttilega færð til refsiákvæða. Ákærði hefur með háttsemi sinni unnið sér til refsingar. Verjandi ákærða kvað ákærða hafa farið inn í húsnæði Búrfellsvirkjunar þar sem hann hafi verið kaldur og illa á sig kominn. Ákærði hefði gengið einhverja kílómetra í skafrenningi og kulda og komið blautur og hrakinn að Búrfellsvirkjun. Þar hefði hann séð ljós og bankað upp á en enginn svarað. Því hefði hann ekki séð sér annað fært en að brjótast þar inn. Bar ákærði fyrir sig neyðarrétt 12. gr. almennra hegningarlaga nr. 19/1940 og því ætti ekki að gera honum sérstaka refsingu fyrir þann ákærulið.

Ákærði mótmælir bótakröfu Kletts og telur hana vanreifaða. Krefst hann frávísunar á kröfunni en til vara sýknu. Ákærði mótmælir bótakröfu Landsvirkjunar sem órökstuddri og krefst frávísunar en til vara sýknu.

Samkvæmt sakavottorði, sem liggur frammi í málinu, gekkst ákærði undir viðurlagaákvörðun 3. janúar 2000 fyrir líkamsárás, skjalafals og brot gegn umferðarlögum og var honum gert að greiða 50.000 króna sekt. Þá var ákærði dæmdur 7. janúar 2000 fyrir nytjastuld og ölvunarakstur og sviptur ökurétti í tólf mánuði auk þess að vera gert að greiða 60.000 króna sekt. Hinn 11. apríl 2001 gekkst ákærði undir viðurlagaákvörðun fyrir að aka sviptur ökurétti og gert að greiða 50.000 króna sekt. Þann 8. apríl 2003 gekkst ákærði undir sátt fyrir umferðarlagabrot. Hinn 15. október 2004 var ákærða gert að greiða 50.000 króna sekt með dómi fyrir brot gegn ávana- og fíkniefnalögum og aftur þann 26. maí 2005, 26. ágúst 2005 og 19. apríl 2006. Þann 8. október 2007 var ákærði dæmdur í þriggja mánaða fangelsi, skilorðsbundið til tveggja ára, fyrir nytjastuld, umferðarlagabrot, þjófnað og fjársvik. Með brotum sínum nú hefur ákærði rofið skilorð og ber því að ákvarða honum refsingu samkvæmt 60. gr. almennra hegningarlaga nr. 19/1940. Brot þau sem ákærði hefur verið sakfelldur fyrir nú eru unnin í einni samfelldri brotahrinu og beinast að miklum verðmætum. Þá verður ekki annað séð en að ákærði hafi með ásetningi komið sér í þá aðstöðu sem hann var í við Búrfellsvirkjun með því að yfirgefa bifreiðina, sem hann virðist ekki hafa verið í neinum lífsháska í, og ganga að virkjuninni. Verður honum því einnig gerð refsing fyrir þá háttsemi.

Ákærði hefur rofið skilorð frá 8. október sl. og ber að dæma þann dóm með nú. Þykir refsing hans nú hæfileg fangelsi í átta mánuði. Ekki þykja efni til að skilorðsbinda refsinguna. Frá refsingunni dregst gæsluvarðhald að fullri dagatölu sem ákærði hefur verið gert að sæta frá 30. nóvember sl.

Í málinu gerir S-kk-nf R-kk-nf kröfu, f.h. Bifreiðaverkstæðisins Kletts, kt. 000000-0000, um að ákærði verði dæmdur til að greiða skaðabætur að fjárhæð 41.399 krónur, auk vaxta frá birtingu kröfunnar, vegna ákæruliðar V. Ákærði mótmælti kröfunni. Fyrir liggja reikningar vegna lyklasmíði að fjárhæð 16.741 króna en handskrifað er inn á reikningana heildarfjárhæð með virðisaukaskatti 19.999 krónur. Ágreiningur varð um fjárhæð reikninga vegna þessa. Þá er bótakrafan að öðru leyti ekki studd gögnum og verður með vísan til 1. mgr. 172. gr. laga um meðferð opinberra mála að vísa henni frá dómi. Þá gerir I-kk-nf H-kk-nf kröfu, f.h. Landsvirkjunar, kt. 000000-0000, um að ákærði verði dæmdur til að greiða skaðabætur að fjárhæð 129.107 krónur vegna skemmda á hurð, sbr. ákærulið X., og 1.710 krónur vegna símakostnaðar. Engin gögn liggja fyrir sem staðfesta tjónið utan óstaðfests mats, sem er ósundurliðað. Ber því að vísa þeirri kröfu frá dómi en ákærði mótmælti henni sem órökstuddri. Í málinu liggur fyrir sundurliðun á símakostnaði vegna bótakröfu þar um og ber að dæma ákærða til að greiða það tjón, samtals 1.710 krónur auk vaxta samkvæmt 8. gr. laga nr. 38/2001 frá 29. nóvember 2007 til 14. janúar 2008 en samkvæmt 9. gr. sömu laga frá þeim degi til greiðsludags.

Með vísan til 165. gr. laga um meðferð opinberra mála ber að dæma ákærða til að greiða allan sakarkostnað sem er þóknun skipaðs verjanda hans, S-kk-ef S-kk-ef hæstaréttarlögmanns, sem er á rannsóknarstigi samkvæmt yfirliti 618.391 króna og fyrir dómi 87.150 krónur. Hefur þá verið tekið tillit til virðisaukaskatts.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, K-kk-nf Þ-kk-nf Ó-kk-nf, skal sæta fangelsi í átta mánuði. Frá refsingur dragast þeir dagar sem ákærði hefur sætt gæsluvarðhaldi frá 30. nóvember sl. að fullri dagatölu.

Ákærði greiði allan sakarkostnað, samtals 705.541 krónu, sem er þóknun skipaðs verjanda hans, S-kk-ef S-kk-ef hæstaréttarlögmanns, á rannsóknarstigi 618.391 króna og fyrir dómi 87.150 krónur. Hefur þá verið tekið tillit til virðisaukaskatts.

Ákærði greiði I-kk-þgf H-kk-þgf, f.h. Landsvirkjunar, skaðabætur að fjárhæð 1.710 krónur auk vaxta samkvæmt 8. gr. vaxtalaga nr. 38/2001 frá 29. nóvember 2007 til 14. janúar 2008 en dráttarvexti samkvæmt 9. gr. sömu laga frá þeim degi til greiðsludags.

Á-kvk-nf G-kvk-nf.